กรมราชทัณฑ์ เปิดเยี่ยมญาติในเรือนจำตั้งแต่ 12 พ.ย.นี้ พร้อมเข้ม 5 มาตรการด้านสาธารณสุขอย่างเคร่งครัด และยังคงเปิดให้เยี่ยมผ่านไลน์ได้
นายอายุตม์ สินธพพันธุ์ อธิบดีกรมราชทัณฑ์ เปิดเผยระหว่างลงพื้นที่ติดตามบรรยากาศการเยี่ยมญาติวันแรก ที่เรือนจำชั่วคราวเขาน้อย อำเภอเมือง จังหวัดน่าน ว่า กรมราชทัณฑ์ ได้กำหนดเปิดเยี่ยมญาติ ตั้งแต่วันนี้ (12 พ.ย. 64) แต่ยังคงจำกัดให้เฉพาะกลุ่มเรือนจำ/ทัณฑสถานที่พ้นการระบาด และผู้ต้องขังในเรือนจำ ได้รับวัคซีนครบ 2 เข็มแล้วเท่านั้น จึงสั่งการถึงผู้บัญชาการเรือนจำและผู้อำนวยการทัณฑสถานทั่วประเทศ ปฏิบัติตามมาตรฐานด้านสาธารณสุขอย่างเคร่งครัด เพื่อเปิดให้ญาติเข้าเยี่ยมผู้ต้องขังได้ หลังไม่มีการเยี่ยมญาติมานานกว่า 1 ปี จากช่วงสถานการณ์โควิด โดยกำชับให้เข้มงวดมาตรการความปลอดภัยสำหรับการเยี่ยมผู้ต้องขัง 5 ด้าน ได้แก่ 1)สภาพแวดล้อม ต้องมีจุดคัดกรอง ห้องเยี่ยมต้องปลอดโปร่ง มีระบบระบายอากาศตามมาตรฐาน และเว้นระยะห่าง 2 เมตร   2)ผู้ต้องขัง ต้องมีการตรวจคัดกรองและต้องฉีดวัคซีนครบ 2 เข็ม รวมทั้งต้องสวมหน้ากากอนามัยตลอดเวลา 3)ญาติ ต้องมีการจองคิวล่วงหน้า ฉีดวัคซีนครบโดส และสามารถเข้าเยี่ยมได้ครั้งละ 1 คนเท่านั้น โดยระหว่างการเยี่ยมต้องสวมหน้ากากอนามัยตลอดเวลา  4)เจ้าหน้าที่ห้องเยี่ยม ต้องมีภูมิคุ้มกัน ตรวจไม่พบเชื้อและ 5)การบริหารจัดการ ต้องจองการเยี่ยมล่วงหน้าผ่านทางออนไลน์หรือโทรศัพท์ ซื้อของฝากเงินออนไลน์ก่อนเยี่ยม ทำความสะอาด ทุกรอบเยี่ยม        ส่วนญาติผู้ต้องขังที่ไม่สะดวกเดินทางมาเยี่ยมด้วยตัวเอง กรมราชทัณฑ์ ยังคงเปิดให้เยี่ยมผ่านไลน์ได้ โดยต้องจองคิวเยี่ยมล่วงหน้าเช่นเดียวกัน นอกจากนี้ ญาติยังสามารถฝากเงินให้ผู้ต้องขังผ่านระบบอิเล็กทรอนิกส์ของธนาคารพาณิชย์ หรือ E-Payment ซึ่งกรมราชทัณฑ์ ได้ปรับปรุงระบบการฝากเงิน เพื่ออำนวยความสะดวกให้ญาติในการรับฝากเงินให้ผู้ต้องขัง โดยไม่ต้องเดินทางมาฝากเงินที่เรือนจำและทัณฑสถาน แต่สามารถนำเงินฝากผ่านช่องทางของธนาคารกรุงไทยได้ทุกสาขาทั่วประเทศ